Ühingus tegutsevad asjalikud praktikandid
Ühingus on viimase aasta jooksul toimetanud mitmeid praktikante, neist kaks ka välismaalt.
Märtsikuuga lõppes prantslanna Lilia Khelfaoui nelja kuu pikkune praktika erasektori ja rahastuse otsimise suunal. Õigusteaduste magister Lilia soovis enne "päris" töökohale asumist proovida kätt ka kolmandas sektoris ja just erasektori korruptsiooni suunal. Praktika jooksul aitas ta ette valmistada ettevõtete korruptsioonivastase võrgustikku ja koondas vajaliku ülevaate erasektori korruptsiooniennetusest suheldes meie kolleegidega erinevatest TI allorganisatsioonidest.
Aprillis alustas aga Pauline Nunes da Silva, kes on samuti Prantsusmaalt Grenoble Alps ülikoolist ning lõpetamas õpinguid õigusteaduses. Pauline asus ühingus praktikat teostama, kuna on huvitatud tulevikus vabaühenduses töötamisest. Tema eesmärgiks on osaleda mitmekülgselt ühingu töös ning proovida kätt projektide planeerimise ja teostamise juures.
Täname tegusaid praktikante hea töö eest!